במהלך השנים הבאות היה פטרסקו אחד מהשחקנים החשובים בסטיאווה, וסייע לה לזכות בשתי אליפויות רומניה רצופות בשנים 1988 ו-1989 ובשני גביעי רומניה באותן שנים. הוא הגיע עם הקבוצה להישגים מכובדים גם במסגרות האירופיות, כאשר העפיל עמה לחצי גמר גביע אירופה לאלופות ב-1988 ולגמר הטורניר שנה מאוחר יותר, ב-1989. באותה שנה שיחק פטרסקו לראשונה במדי נבחרת רומניה, אך נעדר מטורניר גביע העולם הסמוך בעקבות פציעה.